INDHOLDSFORTEGNELSE

1........... Budgetprocedure for EGFL for 2012. 2

2........... Formålsbestemte indtægter til EGFL. 2

3........... Indtægter fra de midlertidige omstruktureringsafgifter (sukker) 2

4........... Bemærkninger angående den foreløbige gennemførelse af EGFL-budgettet for 2012. 2

5........... Forbrug af formålsbestemte indtægter til EGFL. 2

6........... Forbrug af indtægter fra de midlertidige omstruktureringsafgifter (sukker) 2

7........... Gennemførelse af Sukkeromstruktureringsfonden. 2

8........... Konklusioner 2

Bilag 1: Bilag 2: || Budgetprocedure for EGFL for 2012 Foreløbigt forbrug af EGFL-bevillinger pr. 31.1.2012

1. Budgetprocedure for EGFL for 2012

Budgetproceduren for 2012 for Den Europæiske Garantifond for Landbruget (EGFL) med tilhørende bevillingsbeløb i hver af procedurens faser er opsummeret i tabellen i bilag 1.

EGFL-budgettet for 2012 blev vedtaget af budgetmyndigheden den 1. december 2011. Budgettet omfattede forpligtelses- og betalingsbevillinger svarende til:

– 43 603,4 mio. EUR og 43 601,3 mio. EUR til henholdsvis landbrugsmarkedsforanstaltninger og direkte støtte (politikområde 05)

– 335,8 mio. EUR og 245,5 mio. EUR til henholdsvis veterinær- og plantesundhedsforanstaltninger (politikområde 17)

– 30,5 mio. EUR og 29,1 mio. EUR til fiskeri (politikområde 11).

De samlede forpligtelsesbevillinger på EGFL's budget beløb sig til 43 969,6 mio. EUR, og dets betalingsbevillinger beløb sig til 43 876 mio. EUR. Forskellen mellem forpligtelses- og betalingsbevillinger skyldes, at der anvendes differentierede bevillinger for visse foranstaltninger, som gennemføres direkte af Kommissionen. Disse ordninger vedrører hovedsagelig fremme af landbrugsprodukter, politisk strategi og koordineringsforanstaltninger for landbrug og fiskeri samt veterinær- og plantesundhedsforanstaltninger.

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Efter disse bestemmelser kan formålsbestemte indtægter anvendes til at finansiere EGFL-udgifter afholdt af medlemsstaterne. Hvis nogle af disse indtægter ikke anvendes, vil de automatisk blive fremført til det følgende regnskabsår[1].

EGFL's budget for 2012 omfattede både Kommissionens seneste skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og skønnene over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne på EGFL's budget for 2012 hensyn til de forventede samlede formålsbestemte indtægter og anmodede i 2012 om et bevillingsniveau, der er beregnet ved at trække de anslåede formålsbestemte indtægter fra de anslåede udgifter. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2012 anslog Kommissionen de disponible formålsbestemte indtægter til 1 010 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2012, blev anslået til 805 mio. EUR. Der forventedes 600 mio. EUR fra korrektioner i forbindelse med regnskabsafslutning og 150 mio. EUR fra uregelmæssigheder. Indtægterne fra mælkeafgiften blev anslået til 55 mio. EUR.

– De formålsbestemte indtægter, der forventedes fremført fra regnskabsåret 2011 til 2012, blev anslået til 205 mio. EUR.

I budgettet for 2012 afsatte Kommissionen disse formålsbestemte indtægter på 1 010 mio. EUR til to ordninger. Det drejer sig om følgende:

– 310 mio. EUR blev afsat til driftsfondene for producentorganisationer i sektoren for frugt og grøntsager, og

– 700 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 496 mio. EUR og 30 472 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 806 mio. EUR til driftsfondene for producentorganisationer i sektoren for frugt og grøntsager og 31 172 mio. EUR til enkeltbetalingsordningen.

I bilag 2, som viser den foreløbige gennemførelse af 2012-budgettet til den 31. januar 2012, findes de budgetbevillinger til sektoren for frugt og grøntsager og til afkoblet direkte støtte, som nu er vedtaget til disse to ordninger, på henholdsvis 788 mio. EUR og 37 189 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger på 2012-budgettet sig til i alt 1 098 mio. EUR for frugt og grøntsager og 37 889 mio. EUR for afkoblet direkte støtte.

3. Indtægter fra de midlertidige omstruktureringsafgifter (sukker)

De midlertidige omstruktureringsafgifter for sukker betragtes som formålsbestemte indtægter, der skal finansiere sukkeromstruktureringsstøtten og anden støtte fra Sukkeromstruktureringsfonden. For de tre produktionsår 2006/07, 2007/08 og 2008/09 blev disse afgifter, som vedrører de kvotemængder af sukker, insulinsirup og isoglukose, som de erhvervsdrivende har i de enkelte medlemsstater, indbetalt til fonden. På tidspunktet for opstillingen af budgettet for 2012 forventedes det, at der ville blive fremført et beløb på 832,2 mio. EUR fra regnskabsåret 2011 til 2012.

4. Bemærkninger angående den foreløbige gennemførelse af EGFL-budgettet for 2012

I bilag 2 vises budgettets foreløbige udnyttelsesgrad i perioden 16. oktober 2011 til 31. januar 2012. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største afvigelser mellem den faktiske og den forventede gennemførelse af 2012-budgettet.

4.1. Markedsforanstaltninger

Forbruget af bevillinger til interventioner på landbrugsmarkederne var 176,9 mio. EUR højere end de afsatte budgetbevillinger som fastsat ved indikatorniveauet pr. 31. januar 2012. Denne forskel skyldes hovedsagelig vinsektoren og sektoren for frugt og grøntsager. Samtidig har andre sektorer tilsammen et lille underforbrug.

4.1.1. Frugt og grøntsager (+ 55,5 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2012 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 31. januar 2012 på de vedtagne budgetbevillinger, der ikke omfatter de formålsbestemte indtægter til denne sektor. Endvidere foretog medlemsstaterne i den undersøgte periode betalinger i et tempo, der var hurtigere end niveauet for den indikator, der var fastlagt for støtte til foreløbig anerkendelse af producentsammenslutninger.

På nuværende tidspunkt mener Kommissionen, at de samlede bevillinger, der er til rådighed til denne sektor, vil være tilstrækkelige til at dække medlemsstaternes forventede udgifter i 2012.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 2. Fodnoten viser, hvad situationen ville have været, hvis indikatoren pr. 31. januar 2012 var blevet anvendt på de samlede bevillinger, der forventes at være til rådighed for at kunne finansiere denne sektor. Som anført i punkt 2 ovenfor vil de samlede finansieringsmidler, der forventes at være til rådighed for denne sektor, bestå af de vedtagne bevillinger på 788 mio. EUR og indtægterne til denne sektor, som anslås at udgøre 310 mio. EUR. Var indikatoren blevet anvendt på den samlede finansiering på 1 098 mio. EUR, der forventedes at være til rådighed for denne sektor, ville der have været et underforbrug på – 10 mio. EUR. Dette underforbrug skyldes et lidt langsommere betalingstempo ved de ordninger, der omfatter både producentorganisationernes driftsfonde og uddeling af frugt i skoler sammenholdt med deres tilsvarende indikator. På nuværende tidspunkt anses situationen for begge ordninger at være midlertidig.

4.1.2. Produkter fra vinsektoren (+ 127,9 mio. EUR)

Sammenholdt med det gennemførelsesniveau, som er fastsat ved indikatoren pr. 31. januar 2012, skyldes det nuværende overforbrug det fremskyndede tempo i medlemsstaternes betalinger til de nationale støtteprogrammer for vinsektoren. Det skal anføres, at det hurtigere betalingstempo for disse programmer ikke indebærer nogen risiko for overskridelse af budgetbevillingerne, eftersom de er baseret på de finansielle lofter, der er fastsat i lovgivningen for disse programmer.

4.2. Direkte støtte

Forbruget af bevillinger til direkte støtte var 1 636,8 mio. EUR højere end det niveau, der var fastsat af indikatoren pr. 31. januar 2012.

4.2.1. Afkoblet direkte støtte (+ 1 532,3 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes såvel anvendelsen af indikatoren for perioden indtil den 31. januar 2012 på de vedtagne budgetbevillinger, der ikke omfatter de formålsbestemte indtægter til denne sektor, som den generelle tilladelse, Kommissionen gav medlemsstaterne til at udbetale forskud på direkte støtte fra den 16. oktober 2011. Endvidere konstateredes der i de øvrige ordninger inden for denne sektor, dvs. den generelle arealbetalingsordning og særskilte betalinger i sukkersektoren og i sektoren for frugt og grøntsager, med undtagelse af særlig støtte (artikel 68), et fremskyndet tempo i betalingerne i forhold til indikatorens niveau.

Faktisk har medlemsstaterne indtil nu allerede betalt ca. 91 % af de, bevillingsbehov, der er anført i budgettet, hvor tallet var 87 % på samme tidspunkt for støtte vedrørende 2010, der er udbetalt i 2011.

Af hensyn til læseren har Kommissionen fra og med 2010 indføjet fodnoten * i den foreløbige gennemførelsestabel i bilag 2. Fodnoten viser, hvad situationen ville have været, hvis indikatoren pr. 31. januar 2012 var blevet anvendt på de samlede bevillinger, der forventes at være til rådighed for at kunne finansiere afkoblet direkte støtte. Som anført i punkt 2 ovenfor vil de samlede finansieringsmidler, der forventes at være til rådighed til afkoblet direkte støtte, bestå af de vedtagne budgetbevillinger på 37 189 mio. EUR og indtægter bestemt til afkoblet direkte støtte, der anslås at udgøre 700 mio. EUR. Var indikatoren blevet anvendt på den samlede finansiering på 37 889 mio. EUR, der forventedes at være til rådighed for afkoblet direkte støtte, ville overforbruget have været mindre og holdt sig på 914,3 mio. EUR.

4.2.2. Anden direkte støtte (+104,8 mio. EUR)

Efter at Kommissionen havde givet medlemsstaterne generel tilladelse til at betale forskud på direkte støtte fra den 16. oktober 2011, er betalingerne blevet foretaget i et hurtigere tempo end indikatoren pr. 31. januar 2012 for visse ordninger såsom ammekøer og særlige præmier for oksekød og støtte til producenter af stivelseskartofler og arealbetalinger for ris. På nuværende tidspunkt anses dette overforbrug at være midlertidigt.

5. Forbrug af formålsbestemte indtægter til EGFL

Tabellen i bilag 2 viser, at formålsbestemte indtægter på 456,2 mio. EUR var blevet opkrævet pr. 31. januar 2012. Det drejer sig om følgende:

– Indtægterne fra korrektioner fra den efterprøvende regnskabsafslutning beløb sig til 345,7 mio. EUR, og der forventes at indgå yderligere beløb ved regnskabsårets udgang.

– Indtægterne fra uregelmæssigheder beløb sig til ca. 55,4 mio. EUR, og der forventes at indgå yderligere beløb ved regnskabsårets udgang.

– På nuværende tidspunkt er hovedparten af indtægterne fra mælkeafgiften blevet opkrævet, og de beløber sig til ca. 55,1 mio. EUR.

Det beløb for formålsbestemte indtægter, som endeligt blev fremført fra 2011 til 2012, udgjorde 441,5 mio. EUR, hvilket er betydeligt højere end det oprindeligt anslåede beløb på 205 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 31. januar 2012 til 897,7 mio. EUR. På nuværende tidspunkt skønner Kommissionen, at de formålsbestemte indtægter, der endnu ikke er blevet opkrævet, beløber sig til 348,8 mio. EUR (anslåede genererede formålsbestemte indtægter på 2012-budgettet på 805 mio. EUR, hvoraf 456,2 mio. EUR allerede er blevet opkrævet).

6. Forbrug af indtægter fra de midlertidige omstruktureringsafgifter (sukker)

I overensstemmelse med lovgivningen er der ikke blevet opkrævet nogen nye midlertidige omstruktureringsafgifter fra medlemsstaterne siden november 2009. Derfor svarer de samlede formålsbestemte indtægter, der er til rådighed for Sukkeromstruktureringsfonden, til det beløb, der blev fremført fra 2011-budgettet, hvilket til forskel fra de oprindelige skøn beløber sig til 856,8 mio. EUR (som er mere end de 832,2 mio. EUR, der er afsat i 2012-budgettet, som følge af lavere støttebetalinger end forventet ved udgangen af 2011).

7. Gennemførelse af Sukkeromstruktureringsfonden

Ved udgangen af januar 2012 havde medlemsstaterne kun foretaget ubetydelige betalinger svarende til 0,4 mio. EUR i form af støtte til omstrukturering af sukkerindustrien, diversificeringsstøtte eller støtte til sukkerraffinering.

8. Konklusioner

Det foreløbige forbrug af bevillingerne på EGFL-budgettet for 2012 for perioden indtil den 31. januar 2012 viser, at de månedlige tilbagebetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 1 765.6 mio. EUR. Det skyldtes først og fremmest den generelle tilladelse, som Kommissionen gav til at betale forskud på direkte støtte fra den 16. oktober 2011, hvilket førte til et højere betalingstempo for disse støtteordninger. Betalingstempoet forventes at blive langsommere, efterhånden som betalingsfristen den 30. juni 2012 for disse støtteordninger nærmer sig.

Formålsbestemte indtægter på 897,7 mio. EUR er til rådighed og yderligere 348,8 mio. EUR forventes at blive opkrævet i 2012. Kommissionen forventer på nuværende tidspunkt, at både de formålsbestemte indtægter, der nu er til rådighed, og dem, der bliver til rådighed i årets løb, vil være tilstrækkelige til at finansiere producentsammenslutningernes driftsfonde og enkeltbetalingsordningen, således som det oprindelig var forventet, da budgettet for 2012 blev opstillet, og dermed forventes der ikke at være yderligere budgetbehov.

[1] Fremførte formålsbestemte indtægter skal anvendes først, dvs. før de bevillinger, der er vedtaget af budgetmyndigheden, eller før de i løbet af året genererede formålsbestemte indtægter (finansforordningens artikel 10).